## Educació inicia les negociacions amb els sindicats per a elaborar un nou acord de plantilles que done estabilitat i seguretat jurídica als docents

*** El secretari autonòmic d’Educació s’ha reunit amb els sindicats per a establir el calendari de negociació per al curs 24/25
* Daniel McEvoy ha manifestat que “volem unes plantilles adequades en tots els centres i no aplicar les que ens va deixar un govern en funcions”**

La Conselleria d’Educació, Cultura, Universitats i Ocupació ha iniciat les negociacions amb els sindicats docents per a elaborar una nova orde de plantilles que done estabilitat i seguretat jurídica als docents de la Comunitat Valenciana.

El secretari autonòmic d’Educació, Daniel McEvoy, juntament amb els directors generals de la seua àrea, s’han reunit este dimarts amb els sindicats educatius en la Junta de Portaveus per a establir el calendari de negociació d’este curs 2024-2025.

Un dels punts tractats en esta trobada ha sigut el calendari per a l’elaboració d’un nou acord de plantilles, que ha iniciat així el procés de negociació. Daniel McEvoy ha assenyalat que “en la Conselleria d’Educació volem unes plantilles adequades en tots els centres i no aplicar les que ens va deixar un govern en funcions”.

En este sentit, el secretari autonòmic d’Educació ha recordat que per a este curs s’han elaborat unes instruccions de plantilles “en les quals hem prestat especial atenció a alumnat amb necessitats educatives específiques”.

Quant a la suspensió cautelar decretada pel Tribunal Superior de Justícia de la Comunitat Valenciana (TSJCV) de l’aplicació de les instruccions sobre les plantilles docents, McEvoy ha indicat que “esgotarem tots els recursos legals que la llei ens permeta i acatarem la sentència quan esta es produïsca”.

D’altra banda, durant la reunió també s’han establit les dates per a tractar al llarg del curs diferents assumptes com són les comissions de servici del personal docent; la consulta de les famílies per a l’elecció de la llengua base per al curs 25/26; el calendari escolar per al pròxim curs; el protocol de coordinació amb els servicis de salut mental; i el protocol sobre agressions al personal dels centres docents, entre molts altres punts.

Fecha: 01/10/2024